Poštovani roditelji učenika 1. do 4. razreda,

Svi ste već preko medija upoznati s činjenicom da bi se od 11. svibnja trebale otvoriti škole za učenike razredne nastave. Nadam se da ste se upoznali su s Uputom Hrvatskog zavoda za javno zdravstvo, a ista se nalazi i na web stranici škole.

**Moramo naglasiti da se iz upute jasno vidi da je stav HZJZ da djeca ostanu kod kuće i da se radi samo o iznimnim situacijama te da sva djeca neće moći doći u školu**.

Epidemiološka situacija još uvijek ne dozvoljava da nastava počne normalno za sve učenike. I dalje su na snazi stroge mjere u sprječavanju širenja virusa, zaštite i što je moguće manjeg socijalnog kontakta, odnosno ostanka kod kuće.

Iz Upute se jasno vidi da će nastava biti organizirana samo u **iznimnim situacijama** za djecu koja moraju ispunjavati uvjete iz Upute , a to su :

1.oba roditelja/skrbnika su zaposlena i nemaju mogućnosti zbrinjavanja djeteta dok su na poslu

2. dijete nema kroničnih bolesti ( respiratorne, kardiovaskularne, dijabetes, maligne bolesti, imunodeficijencija, veća tjelesna/motorička oštećenja)

3.niti jedan od ukućana s kojim dijete boravi ili osobe s kojima je dijete u svakodnevnom kontaktu nemaju kroničnih bolesti (respiratorne, kardiovaskularne, dijabetes, maligne bolesti, imunodeficijencija, veća tjelesna/motorička oštećenja)

4.niti jedan od ukućana s kojim dijete boravi ili osobe s kojima je dijete u svakodnevnom kontaktu nisu u samoizolaciji ili karanteni i nisu u povećanom riziku zaraze Covidom-19

5.dijete nema povišenu temperaturu, respiratorne probleme poput kašlja, kratkog daha ili druge simptome poput gripe ili kašlja

**Ako dijete ispunjava sve gore navedene uvijete i roditelj/skrbnik želi da dijete ide na nastavu,oba roditelja/skrbnika moraju potpisati izjavu da pod materijalnom i krivičnom odgovornošću jamče da su svi navedeni uvjeti ispunjeni da bi dijete moglo pohađati nastavu te da će se dijete u Školi pridržavati svih propisanih epidemioloških mjera propisanih za boravak djece u školi.Ovdje se radi o zaštiti djece, učitelja, djelatnika škole, ali i roditelja i svih ostalih s kojima su djeca u kontaktu i koji bi mogli biti ugroženi ako bi došlo do zaraze.**

U školi se neće organizirati nastava iz engleskog jezika, vjeronauka, tjelesne i zdravstvene kulture, njemačkog jezika, ukrajinskog jezika i kulturei ovi predmeti će se i dalje poučavati nastavom na daljinu te će učenici u prosjeku biti na nastavi tri školska sata.

Svi ostali učenici nastavit će i dalje nastavu na daljinu prateći nastavu na HRT 3 i prema uputama vaših učiteljica i učitelja.

Ukoliko ne bude djece koja udovoljavaju uvjete za povratak na nastavu u školi, nastava se nastavlja odvijati na daljinu.

Roditelji čije dijete ispunjava propisane uvjete i koji su se odlučili da njihovo dijete od 11. svibnja pohađa nastavu u školi dužni su potpisanu izjavu predati **NAJKASNIJE DO SRIJEDE 6. SVIBNJA 2020. GODINE DO 12.00 SATI.**

Potpisanu izjavu moguće je dostaviti na sljedeća dva načina:

 - Osobno donijeti isprintanu i potpisanu izjavu u matičnu školu u vremenu od 8.00 do 12.00 sati

 - Isprintati i potpisati izjavu te ju skenirati i poslati na e-mail

 os-bebrina@os-amreljkovic-bebrina.skole.hr (do 12,00 sati poslati e-mail)

 -ukoliko nemate mogućnost prinatnja javiti se u školu na tel. 433900 te ćemo osigurati isprintanu izjavu

Samo potpisane izjave koje su predane u navedenom roku smatrati će se valjanom prijavom za nastavu od 11. svibnja u školi.

Zbog načina organizacije odgojno-obrazovnih skupina (9 učenika i učitelj) postoji mogućnost da s vašim djetetom neće biti njihova učitelj/ica.

Ostale informacije o početku nastave u školi dobiti će te do petka 8. svibnja 2020. godine, kada budemo imali informaciju o broju učenika koji će krenuti na nastavu 11. svibnja i organizirane odgojno-obrazovne skupine.

Sve navedene mjere iz Upute Hrvatskog zavoda za javno zdravstvo i Preporuke Ministarstva znanosti i obrazovanja vrijede za 14 dana od početka nastave 11. svibnja.

Ravnateljica

Marija Rosandić